《和范孙闲行溪西得梅数花韵》
宋代·杜知仁

孤根要先觉，一花已后会。
而况万香中，晚乃夸狂醉。
东皇兆群物，无物居其最。
对梅欲着语，当在梅之外。
君看龙蛇蛰，中有江河沛。
其元阳复雷，其真岁寒桧。
於梅观此妙，眼力怜湛辈。
无能根本求，仅为色香嗜。
一元元识者，孤真可知矣。
君独邃玄机，命笔开风气。
奇哉天根词，与世呼梦寐。
犹疑转语下，未为梅之至。
愿闻第一义，更作向上计。
会有先天翁，当发无极喟。

作者简介：宋台州黄岩人，字仁仲，号方山。杜弟。少为诗文，有奇才。既而弃去，研习六经、《论语》、《孟子》，考论一时诸儒风旨。宗仰朱熹之学。于《礼》、《易》、《诗》多所论述，未及成书而卒。有诗文多卷。